CELEX: 32013D0471
Language: hu
Date: 2013-09-23 00:00:00
Title: 2013/471/EU: A Tanács határozata ( 2013. szeptember 23. ) az Európai Gazdasági és Szociális Bizottság tagjai és póttagjai részére napidíj biztosításáról, valamint utazási költségeik megtérítéséről

25.9.2013   
               
               
                  HU
               
               
                  Az Európai Unió Hivatalos Lapja
               
               
                  L 253/22
               
            
         A TANÁCS HATÁROZATA
         (2013. szeptember 23.)
         az Európai Gazdasági és Szociális Bizottság tagjai és póttagjai részére napidíj biztosításáról, valamint utazási költségeik megtérítéséről
         (2013/471/EU)
         AZ EURÓPAI UNIÓ TANÁCSA,
         tekintettel az Európai Unió működéséről szóló szerződésre és különösen annak 301. cikke harmadik bekezdésére,
         mivel:
         
                     (1)
                  
                  
                     A 81/121/EGK tanácsi határozat (1) meghatározta a Gazdasági és Szociális Bizottság (a továbbiakban: a bizottság) tagjai, póttagjai és szakértői részére a napidíj biztosítására, valamint utazási költségeik megtérítésére vonatkozó szabályokat.
                  
               
                     (2)
                  
                  
                     2012. május 10-i állásfoglalásában (2) az Európai Parlament tudomásul vette, hogy a bizottság elnöksége elindította a bizottság tagjai és póttagjai költségeinek megtérítését szabályozó rendszer reformját.
                  
               
                     (3)
                  
                  
                     2012. október12-én a bizottság felkérte a Tanácsot, hogy fogadja el a bizottság tagjai és póttagjai részére napidíj biztosításáról, valamint utazási költségeik megtérítéséről, továbbá a 81/121/EGK határozat hatályon kívül helyezéséről és felváltásáról szóló új határozatot.
                  
               
                     (4)
                  
                  
                     A bizottság tagjainak és póttagjainak fizetett napidíjak összegét ki kell igazítani. Rendelkezni kell továbbá egy, a közlekedési költségek térítését a tényleges költségek alapján elszámoló, valamint a tagoknak és a póttagoknak a feladataik ellátására fordított időt és annak során felmerülő adminisztratív költségeket ellensúlyozó pótlékokat megállapító rendszerről.
                  
               
                     (5)
                  
                  
                     A pótlékok biztosítására és az utazási költségek megtérítésére, valamint a megtéríthető utazási költségek felső összeghatárának meghatározására vonatkozó részletes szabályokat adott esetben a bizottság szintjén kell megállapítani.
                  
               
                     (6)
                  
                  
                     A bizottság tagjainak és póttagjainak biztosítandó megfelelő mértékű folyamatosság garantálása érdekében átmeneti szabályokat kell megállapítani.
                  
               
                     (7)
                  
                  
                     A 81/121/EGK határozatot ezért hatályon kívül kell helyezni,
                  
               ELFOGADTA EZT A HATÁROZATOT:
         
            1. cikk
            Az Európai Gazdasági és Szociális Bizottság (a továbbiakban: a bizottság) tagjai és póttagjai (a továbbiakban: a kedvezményezettek) az ülésnapok után napidíjra, valamint utazási költségeik, valamint távolsági és útidő-pótlék megtérítésére jogosultak, e határozattal összhangban.
         
         
            2. cikk
            
               (1)   Az üléseken részt vevő kedvezményezettek napidíjának összege 290 EUR.
               A bizottság a napidíjat legfeljebb 50 %-kal megnövelheti:
               
                           a)
                        
                        
                           ha az egy vagy több ülésre meghívóval rendelkező kedvezményezettnek az ülés helyszínén mind az első ülést megelőző, mind az utolsó ülést követő éjszakán szálláshelyről kell gondoskodnia és azért térítést kell fizetnie; vagy
                        
                     
                           b)
                        
                        
                           a Brüsszeltől eltérő helyen tartott ülések esetében, ha a kedvezményezett számára szálláshelyként kiválasztott szállodában a szobaár meghaladja a 150 EUR-t.
                        
                     
            
               (2)   Napidíj fizethető a kedvezményezett részére legfeljebb két olyan napra, amely két ülés között telik el, amennyiben ez a pótlék alacsonyabb összegű, mint a kedvezményezett által a két ülés között megtenni szükséges oda-vissza út megtérítendő költségei.
            
         
         
            3. cikk
            A kedvezményezettek utazási költségeinek megtérítése a ténylegesen felmerült költségek alapján történik. A bizottság megállapítja a megtéríthető költségek megfelelő felső összeghatárát, annak biztosítása mellett, hogy az utazási költségek nem lépik túl a megszavazott éves költségvetés szintjét.
         
         
            4. cikk
            A kedvezményezettek távolsági és útidő-pótlékra jogosultak. A kedvezményezett szokásos tartózkodási helye és Brüsszel közötti utazások esetén a kedvezményezett a bizottságnál töltött egyes munkaheteken egy oda-, és egy visszaút tekintetében jogosult pótlékra.
         
         
            5. cikk
            A bizottság 2014. január 16-ig a 2., 3. és 4. cikk végrehajtására vonatkozó részletes szabályokat fogad el.
         
         
            6. cikk
            A 4. cikkben említett távolsági pótlék kiszámítása a következők szerint történik:
            
                        a)
                     
                     
                        a megtett út első 50 km-ére: 15 EUR;
                     
                  
                        b)
                     
                     
                        a megtett útnak az 51. és az 500. km közötti szakaszára: 0,08 EUR/km;
                     
                  
                        c)
                     
                     
                        a megtett útnak az 501. és az 1 000. km közötti szakaszára: 0,04 EUR/km;
                     
                  
                        d)
                     
                     
                        a megtett útnak az 1 001. és a 3 000. km közötti szakaszára: 0,02 EUR/km;
                     
                  
                        e)
                     
                     
                        a megtett út 3 000 km-t meghaladó szakaszára: nem jár távolsági pótlék.
                     
                  
         
            7. cikk
            A 4. cikkben említett útidő-pótlék kiszámítása a következők szerint történik:
            
                        a)
                     
                     
                        kettő és négy óra közötti összidőtartamú utazás esetén: a 2. cikkben meghatározott napidíj nyolcadrészének megfelelő összeg;
                     
                  
                        b)
                     
                     
                        négy és hat óra közötti összidőtartamú utazás esetén: a 2. cikkben meghatározott napidíj negyedének megfelelő összeg;
                     
                  
                        c)
                     
                     
                        több mint hatórás összidőtartamú, éjszakai szállást nem igénylő utazás esetén: a 2. cikkben meghatározott napidíj felének megfelelő összeg;
                     
                  
                        d)
                     
                     
                        több mint hatórás összidőtartamú, éjszakai szállást igénylő út esetén: a 2. cikkben meghatározott napidíj teljes összege, az igazoló okmányok bemutatása mellett.
                     
                  
         
            8. cikk
            
               (1)   Átmeneti intézkedésként és e cikk (2) bekezdése figyelembevétele mellett a kedvezményezettek kérelmezhetik, hogy a 81/121/EGK határozat a 2015. szeptember 20-án lejáró hivatali idejük végéig alkalmazandó legyen rájuk nézve.
            
            
               (2)   A bizottság e cikk (1) bekezdése alkalmazása során csökkentheti a 81/121/EGK határozatban megállapított összegeket.
            
         
         
            9. cikk
            A bizottság minden év április 30-ig benyújtja az Európai Parlamentnek és a Tanácsnak az előző évben a kedvezményezettek részére megtérített utazási költségekről és pótlékokról szóló részletes jelentést. A jelentésnek részletesen számot kell adnia a kedvezményezettek számáról, az utak számáról, a vonatkozó célállomásokról, az utazási osztályról, a felmerülő és megtérített utazási költségekről, valamint a kifizetett pótlékokról.
         
         
            10. cikk
            A bizottság 2015. október 16-ig értékelő jelentést nyújt be a Tanácsnak e határozat alkalmazásáról és különösen a költségvetésre gyakorolt hatásairól.
            A jelentésnek tartalmaznia kell azokat az adatokat, amelyek lehetővé teszik, hogy a Tanács adott esetben meghatározhassa a kedvezményezettek részére fizetendő pótlékokat.
         
         
            11. cikk
            A 8. cikk (1) bekezdésének sérelme nélkül a 81/121/EGK határozat 2013. október 15-én hatályát veszti.
         
         
            12. cikk
            Ez a határozat az Európai Unió Hivatalos Lapjában való kihirdetését követő huszadik napon lép hatályba.
         
         
            Kelt Brüsszelben, 2013. szeptember 23-án.
            
               
                  a Tanács részéről
               
               
                  az elnök
               
               V. JUKNA
            
         
         
            (1)  A Tanács 81/121/EGK határozata (1981. március 3.) a Gazdasági és Szociális Bizottság tagjai, póttagjai és szakértői részére napidíj biztosításáról, valamint utazási költségeik megtérítéséről (HL L 67., 1981.3.12., 29. o.).
         
            (2)  HL L 286., 2012.10.17., 110. o.